## Priopćenje Ustavnog suda Republike Hrvatske broj U-VII-680. od 5

### NN 57/1997 (6.6.1997.), Priopćenje Ustavnog suda Republike Hrvatske broj U-VII-680. od 5

# **USTAVNI SUD REPUBLIKE HRVATSKE**

Ustavni sud Republike Hrvatske u sastavu Jadranko Crnić, predsjednik
Suda, te suci Zdravko Bartovčak, dr. Velimir Belajec, dr. Nikola Filipović,
Ante Jelavić Mitrović, mr. Vojislav Kučeković, Jurica Malčić, mr. Hrvoje
Momčinović i Ivan Marijan Severinac, u postupku nadzora nad ustavnošću
i zakonitošću izbora, temeljem članka 125. alineja 7. Ustava Republike
Hrvatske, te članka 38. alineja 1. Ustavnog zakona o Ustavnom sudu Republike
Hrvatske ("Narodne novine", broj 13/91) u povodu prijedloga Socijaldemokratske
partije Hrvatske - SDP na sjednici održanoj dana 5. lipnja 1997. godine,
donio je i daje slijedeće

## **PRIOPĆENJE**

Ustavni sud Republike Hrvatske primio je prijedlog Socijaldemokratske
partije Hrvatske (SDP) za nadzor nad ustavnošću i zakonitošću izbora za
predsjednika Republike.

Podnijetim se prijedlogom osporava zakonitost Programskih pravila Hrvatske
radiotelevizije za praćenje izbora za predsjednika Republike 1997. godine
(nastavno: Programska pravila) uz istodobno ukazivanje na njihovo kršenje
već prvog dana izborne promidžbe (28. svibnja 1997. godine).

Prigovori se obrazlažu slijedećim navodima:

Glava IV. Programskih pravila sadrži odredbe o komercijalnoj promidžbi.
Budući da korištenje komercijalne promidžbe ovisi o financijskim mogućnostima
pojedinih kandidata, podnositelj prijedloga smatra da to dovodi do narušavanja
ravnopravnosti kandidata u postupku promidžbe.

Predlaže da bi komercijalnu promidžbu trebalo onemogućiti ili s obzirom
da je zakon ne zabranjuje, barem ograničiti na onoliko minuta koliko kandidati
dobivaju na pojedinim redovnim informativnim emisijama.

Podnositelj prijedloga također smatra da u emisijama pod pokroviteljstvom
ta oznaka mora biti jasno označena i to stalno, smatrajući da ta riječ
(stalno) treba biti izričito unijeta i u odredbe Programskih pravila.

Nastavno, predlagatelj smatra nedopustivim emitiranje spota kojim se
reklamira video kaseta pod naslovom "Tuđman", ocijenivši da HRT takvim
postupanjem narušava jednakost svih kandidata jer se promiče jedan predsjednički
kandidat.

Zaključno predlagatelj upućuje na narušavanje jednakosti kandidata u
izbornoj promidžbi kroz ostala sredstva javnog priopćavanja, smatrajući
da je objavljivanje izbora tekstova jednog predsjedničkog kandidata, konkretno
Dr. Franje Tuđmana, u podlistku "Vjesnika" i "Slobodne Dalmacije" suprotno
članku 14. stavak 2. Zakona o izboru predsjednika Republike Hrvatske ("Narodne
novine", broj 22/1992 i 42/1992, nastavno: Zakona o izboru).

Ustavni sud Republike Hrvatske postupajući po pravu nadzora ocijenjujući
razloge prijedloga te pogledavši osporeni spot utvrdio je slijedeće:

Programska pravila nisu sadržajem svojih odredaba protivna Zakonu o
izboru.

Ovo stoga što je HRT propisujući Programska pravila, poglavito pravila
Glave IV. o komercijalnoj promidžbi, poštivala načelno određenje iz članka
14. stavak 1. Zakona o izboru prema kojem je taj medij dužan omogućiti
svakom predsjedničkom kandidatu izlaganje svog izbornog programa u jednakom
vremenu.

Glede osporavanja odredbi Programskih pravila o komercijalnoj promidžbi
stajalište je Suda da je takva promidžba dopuštena, te da odredbe Glave
IV. Programskih pravila o komercijalnoj promidžbi nisu u suprotnosti sa
Zakonom o izboru, te nema osnove za njihovo onemogućavanje ili ograničavanje.

Odredbe Programskih pravila koje se odnose na komercijalnu promidžbu
valja tumačiti u smislu članka 14. stavak 2. Zakona o izboru. To znači
da je HRT dužna osigurati korištenje komercijalne promidžbe, u granicama
određenih termina za komercijalnu promidžbu, svim kandidatima pod jednakim
uvjetima.

U svezi s daljnjim osporavanjem koje se odnosi na spot kojim se reklamira
naprijed naznačena video kaseta ocjena je Suda, a nakon što je osporeni
spot pogledan, da takvim emitiranjem nije povrijeđeno ni ograničeno jednako
pravo svih na korištenje komercijalne promidžbe.

Naime, radi se o komercijalnoj poruci kakve su uobičajene u komercijalnom
programu HRT-a, u kojem se emitira čitav niz takvih komercijalnih poruka
u marketingu proizvoda namijenjenom tržištu.

U svezi s prijedlogom da se izrijekom unese riječ **stalno** u dio
Programskih pravila kojim se propisuju pravila o emitiranju emisija pod
pokroviteljstvom, ocjena je Suda da takva dopuna nije nužna.

Programska pravila sadrže u Glavi IV. odredbe prema kojima emisije pod
pokroviteljstvom moraju imati jasnu oznaku da su pod pokroviteljstvom.
U primjeni te odredbe upućuje se HRT da oznake da se radi o emisijama pod
pokroviteljstvom moraju biti takve da na primjeren način osiguraju stalno
obavještavanje gledatelja takve emisije da se radi upravo o emisiji pod
pokroviteljstvom.

Konačno, u svezi s navodima prijedloga o narušavanju jednakosti kandidata
u izbornoj promidžbi putem ostalih sredstava javnog priopćavanja, konkretno
"Vjesnik" i "Slobodna Dalmacija", a kroz primjenu odredbi članka 14. stavak
2. Zakona o izboru, Sud ocijenjuje te navode neosnovanima.

Naime, polazeći od odredbi Zakona o izboru, objavljivanje tekstova neke
osobe, kao što je konkretno objavljivanje tekstova Dr. Franje Tuđmana u
"Vjesniku" i "Slobodnoj Dalmaciji", nema značenje izborne promidžbe i ne
utječe na osiguravanje jednakih uvjeta svim kandidatima u izbornoj promidžbi.
Radi se o pitanju uređivačke politike svake tiskovine te odnosu autora
i uredništva tiskovine.

Ovo priopćenje dostavlja se, osim podnositelju prijedloga, i Hrvatskoj
informativnoj agenciji (HINA) radi objavljivanja kako bi iznijeta motrišta
bila dostupna svima na koje se odnose.

Ovo priopćenje objavit će se i u "Narodnim novinama".

Broj: U-VII-680/1997
Zagreb, 5. lipnja 1997.

USTAVNI SUD REPUBLIKE HRVATSKE

Predsjednik
**Jadranko Crnić,** v. r.

Ostalo, NN 57/1997-860